text: Flere vil begraves uden præsten og kirken
  14 marts 2017 kl. 13.13
  Antallet af borgerlige begravelser er næsten fordoblet på ti år. 
  Et stigende antal danskere vil have en borgerlig bisættelse eller begravelse, renset for kirkens ritualer og traditioner, når de forlader de levendes verden.
  Antallet er næsten fordoblet på ti år, fra 354 i 2006 til 638 sidste år, i provstierne i Syd- og Sønderjylland plus Horsens og Hedensted provstier. Sidste år foregik otte pct. af alle begravelserne i området uden medvirken af en præst fra folkekirken.
  Sus Beck Jibril, enke, Vejle: "Det blev utroligt personligt. Alle kunne virkelig mærke Finn i det her"
  I januar 2012 stod Sus Beck Jibril selv for sin mand, Finn T. Hansen Becks bisættelse. Den blev holdt i et kapel i Vejle, og Finns aske blev senere spredt over Storebælt.
  - Det blev utroligt personligt. Alle kunne virkelig mærke Finn i det her, siger Sus Beck Jibril om bisættelsen.
  Mere end 300 mennesker deltog i ceremonien. Hør Sus Beck Jibril fortælle om dagen i klippet her:
  
  